La secretària Tècnica de la Comissió relaciona les reclamacions que han tingut entrada des del darrer Ple de la setmana passada que va tenir lloc el dimecres dia 1 de març de 2017 i es valora l'anàlisi del compliment dels requisits d'admissibilitat provisional de les noves reclamacions que s'han interposat davant la Comissió que han estat les que van dels números d'expedient 88/2017 al 96/2017, ambdós inclosos.
Les reclamacions amb els números 91/2017 a 94/2017, interposades per la mateixa persona reclamant, compleixen els requisits per a la seva tramitació i la resta de reclamacions requereixen ser esmenades per la persona reclamant.
També s'informa que s'ha rebut una petició d'informe per part de l'Ajuntament de Les Franqueses relativa a l'accés per part dels regidors a la informació del registre de l'Ajuntament.
Així mateix es comenten elements de la fase executiva de la Resolució 176/2016, per part del senyor Oriol Mir, i del desenvolupament de la tramitació de les Reclamacions 500/2016 i 517/2016, per part de la senyora Teresa Perelló, mediadora d'aquests dos procediments.
El senyor Josep Mir informa també la resta de membres del Ple que s'han rebut diverses consideracions de la persona reclamant en relació a l'incompliment de l'execució d'alguns dels expedients que tenen per objecte l'accés a informació sobre les retribucions dels directius de les entitats privades que presten serveis sanitaris i que es prepararan els corresponents requeriments d'execució atès que ha transcorregut el termini previst a les resolucions corresponents per al lliurament de la informació.
Es comenta per part de tots els membres del Ple la necessitat d'enfortir el seguiment de la fase executiva de les resolucions del Ple i la publicitat dels seus incompliments.
La presidenta obre la sessió, pregunta si tots els membres han pogut consultar l'acta pendent d'aprovació que és la corresponent a la sessió del Ple del dia 1 de març i si tenen consideracions a formular en relació amb el text.
Proposta de resolució d'estimació de les Reclamacions 414/2016, 421/2016, 422/2016, 423/2016, 449/2016, 464/2016, 466/2016, 468/2016, 473/2016, 474/2016, 488/2016 i 489/2016 (acumulades)
La ponent de la Proposta de resolució, la senyora Elisabet Samarra, exposa la situació que s'ha produït en la tramitació dels darrers expedients que queden pendents de resoldre en què l'Ajuntament de Reus és l'administració reclamada i interposats per la mateixa part reclamant, alguns dels quals es van resoldre en sessions anteriors del Ple.
Exposa els elements que caracteritzen aquests expedients que es resolen de forma acumulada i els aspectes diferenciadors respecte les dues reclamacions que són objecte del punt tercer de l'ordre del dia.
Es debaten per part de tots els membres del Ple elements de la tramitació d'aquests procediment.
El senyor Oriol Mir formula observacions sobre el text elaborat que seran incorporades en la redacció final de la Proposta de resolució.
Una de les observacions plantejades s'estén a la Proposta de resolució d'estimació de la Reclamació 415/2016 i 416/2016 que serà incorporada al text definitiu de la Proposta de resolució corresponent.
Proposta de resolució d'estimació de les Reclamacions 415/2016 i 416/2016 (acumulades)
S'analitza en el punt segon de l'ordre del dia.
Proposta de resolució d'estimació de la Reclamació 512/2016
El senyor Manuel Ibarz, ponent de la Proposta de resolució, exposa el supòsit que concorre en aquest procediment de reclamació que duu a l'estimació de l'accés a un expedient de contractació pública de l'Ajuntament de Sant Hipòlit de Voltregà.
La senyora Elisabet Samarra i el senyor Oriol Mir formulen observacions sobre la fonamentació jurídica de la Proposta de resolució que seran introduïdes pel ponent en el text definitiu de la resolució.
Proposta de resolució de finalització de les Reclamacions 513/2016, 514/2016, 515/2016 i 516/2016 per pèrdua d'objecte (acumulades)
El senyor Manuel Ibarz, ponent de la Proposta de resolució, exposa el supòsit que concorre en aquests procediments de reclamació que es resolen de forma acumulada i que finalitzen perquè s'ha lliurat la informació que la persona reclamant va sol·licitar durant la tramitació del procediment de reclamació davant la Comissió.
La senyora Elisabet Samarra formula algunes esmenes tècniques que seran introduïdes pel ponent en la resolució definitiva.
Proposta de resolució de finalització de la Reclamació 561/2016 per pèrdua d'objecte
La senyora Teresa Perelló exposa el supòsit que concorre en aquest procediment de reclamació, que finalitza per pèrdua sobrevinguda atès que s'ha lliurat la informació sol·licitada durant la tramitació del procediment davant la Comissió.
Inicialment la persona reclamant havia sol·licitat que es tramités mitjançant procediment de mediació però que no ha estat necessari la celebració de la sessió de mediació pel lliurament extemporani de la informació reclamada.
El senyor Oriol Mir esmenta algunes esmenes al text que s'incorporaran per la ponent a la resolució definitiva.
Proposta de resolució de desestimació de la Reclamació 18/2017
El ponent de la Proposta de resolució, el senyor Oriol Mir, exposa el supòsit que es planteja en aquesta reclamació que duu a la desestimació per la concurrència del límit de la igualtat de les parts en els processos judicials.
Proposta de resolució de finalització de la Reclamació 52/2017 per pèrdua d'objecte
El senyor Oriol Mir, ponent de la Proposta de resolució, exposa el supòsit que presenta aquesta Reclamació que dona lloc a la finalització per pèrdua sobrevinguda de l'objecte, atès que ha estat lliurada la informació a la persona reclamant durant la tramitació del procediment davant la Comissió.
Proposta de resolució de finalització de la Reclamació 53/2017 per pèrdua d'objecte
El senyor Oriol Mir, ponent d'aquesta Proposta de resolució, exposa el supòsit que presenta aquesta Reclamació que dona lloc a la finalització per pèrdua sobrevinguda de l'objecte atès que es considera que l'administració reclamada ha donat resposta a la sol·licitud formulada per la persona reclamant.
La presidenta informa a la resta de membres del Ple de la seva participació demà dia 9 de març en els "Col·loquis sobre Transparència" convocats pel Consell de Transparència i Bon Govern, a Madrid, a la qual assistiran també els altres representants dels òrgans de garantia que s'han constituït a les comunitats autònomes, amb la finalitat de recollir les aportacions del món acadèmic sobre els temes més debatuts de la Llei 19/2013, de transparència accés a la informació pública i bon govern, en concret sobre identificació i signatura digital.
El senyor Oriol Mir informa que la setmana vinent el dimarts dia 14 de març participarà en una sessió del Seminari del Departament de Dret Administratiu de la Universitat de Barcelona i exposarà una síntesi de la doctrina de la GAIP durant els darrers dos anys.
Així mateix, informa del contingut de la darrera reunió de la Comissió Nacional d'Accés, Avaluació i Tria Documental a la qual va assistir com a representant de la Comissió el passat dia 6 de març.
La Direcció General d'Arxius, Biblioteques, Museus i Patrimoni del Departament de Cultura ha informat la Comissió de les actuacions dutes a terme en exercici de la potestat inspectora davant les possibles irregularitats advertides en relació amb l'arxiu i la gestió de la documentació a l'Ajuntament de Seròs, però que aquestes actuacions inspectores no han apreciat cap actuació tipificada com a infracció per la Llei d'arxius i gestió de documents.
D'altra banda, el senyor Oriol Mir també informa que s'ha col·laborat amb el Gabinet Jurídic de la Generalitat en l'elaboració dels arguments de la defensa de les competències de la Comissió arran de la contestació de la demanda de la part recurrent en el recurs contenciós administratiu número 334/20016 Secció BA interposat per la Diputació Provincial de Girona.